title: 2006/511/EB: 2006 m. liepos 11 d.  Tarybos sprendimas, dėl Susitarimo pasikeičiant laiškais, kuriuo protokolo, nustatančio žvejybos galimybes ir finansinį įnašą, numatytus Europos ekonominės bendrijos ir Bisau Gvinėjos Respublikos Vyriausybės susitarime dėl žvejybos prie Bisau Gvinėjos krantų, galiojimas pratęsiamas laikotarpiui nuo  2006 m. birželio 16 d.  iki  2007 m. birželio 15 d. , pasirašymo Europos bendrijos vardu ir laikino taikymo

text:
22.7.2006

               LT

               Europos Sąjungos oficialusis leidinys

               L 200/7

         TARYBOS SPRENDIMAS
   2006 m. liepos 11 d.
   dėl Susitarimo pasikeičiant laiškais, kuriuo protokolo, nustatančio žvejybos galimybes ir finansinį įnašą, numatytus Europos ekonominės bendrijos ir Bisau Gvinėjos Respublikos Vyriausybės susitarime dėl žvejybos prie Bisau Gvinėjos krantų, galiojimas pratęsiamas laikotarpiui nuo 2006 m. birželio 16 d. iki 2007 m. birželio 15 d., pasirašymo Europos bendrijos vardu ir laikino taikymo
   (2006/511/EB)
   EUROPOS SĄJUNGOS TARYBA
   atsižvelgdama į Europos bendrijos steigimo sutartį ir ypač į jos 300 straipsnio 2 dalį,
   atsižvelgdama į Komisijos pasiūlymą,
   kadangi:

               (1)

               Remiantis Europos ekonominės bendrijos ir Bisau Gvinėjos Respublikos Vyriausybės susitarimu dėl žvejybos prie Bisau Gvinėjos krantų (1), prieš pasibaigiant prie Susitarimo pridėto protokolo galiojimo laikui, Susitariančiosios Šalys pradeda derybas, siekdamos bendru susitarimu nustatyti ateinančiam laikotarpiui skirto protokolo turinį ir, jei reikia, priede darytinus pakeitimus ar papildymus.

               (2)

               Abi Šalys susitarė pratęsti dabartinį protokolą, patvirtintą Tarybos reglamentu (EB) Nr. 249/2002 (2), iš dalies pakeistu Reglamentu (EB) Nr. 829/2004 patvirtintu susitarimu, vieneriems metams, sudarant Susitarimą pasikeičiant laiškais, kol bus surengtos derybos dėl protokolo pakeitimų.

               (3)

               Pasikeitime laiškais numatyta, kad Bendrijos žvejai gali žvejoti suvereniuose Bisau Gvinėjos arba jos jurisdikcijai priklausančiuose vandenyse nuo 2006 m. birželio 16 d. iki 2007 m. birželio 15 d.

               (4)

               Siekiant, kad Bendrijos laivų žvejybos veikla nenutrūktų, reikėtų, kad pratęsimas įsigaliotų kuo greičiau. Todėl reikėtų pasirašyti Susitarimą pasikeičiant laiškais ir jį laikinai taikyti, kol bus baigtos jam sudaryti reikalingos procedūros.

               (5)

               Reikėtų patvirtinti žvejybos galimybių paskirstymą protokole, kurio galiojimo laikas baigiasi, nurodytoms valstybėms narėms.

         NUSPRENDĖ:
   1 straipsnis
   Susitarimo pasikeičiant laiškais, kuriuo pratęsiamas protokolo, nustatančio žvejybos galimybes ir finansinį įnašą, numatytus Europos ekonominės bendrijos ir Bisau Gvinėjos Respublikos Vyriausybės susitarime dėl žvejybos prie Bisau Gvinėjos krantų, taikymas laikotarpiui nuo 2006 m. birželio 16 d. iki 2007 m. birželio 15 d., pasirašymas yra patvirtinamas Bendrijos vardu su sąlyga, kad Taryba priims sprendimą dėl Susitarimo sudarymo.
   Susitarimo tekstas pridedamas prie šio sprendimo.
   2 straipsnis
   Susitarimas laikinai taikomas nuo 2006 m. birželio 16 d.
   3 straipsnis
   1.   Protokole nustatytos žvejybos galimybės valstybėms narėms paskirstomos taip:

               a)

               krevečių žvejyba:

                           Italija

                           1 776 BRT

                           Ispanija

                           1 421 BRT

                           Portugalija

                           1 066 BRT

                           Graikija

                           137 BRT

               b)

               žuvų/moliuskų žvejyba:

                           Ispanija

                           3 143 BRT

                           Italija

                           786 BRT

                           Graikija

                           471 BRT

               c)

               tunų seineriai:

                           Ispanija

                           20 laivų

                           Prancūzija

                           19 laivų

                           Italija

                           1 laivas

               d)

               kartinėmis bei dreifinėmis ūdomis žvejojantys laivai:

                           Ispanija

                           21 laivas

                           Prancūzija

                           5 laivai

                           Portugalija

                           4 laivai.

         2.   Jei pagal 1 dalyje nurodytų valstybių narių pateiktas licencijų paraiškos nėra išnaudojamos visos Protokole nustatytų žvejybos galimybės, Komisija gali svarstyti bet kurios kitos valstybės narės licencijų paraiškas.
   4 straipsnis
   Valstybės narės, kurių laivai žvejoja pagal šį susitarimą, pagal 2001 m. kovo 14 d. Komisijos reglamentą (EB) Nr. 500/2001, nustatantį išsamias Tarybos reglamento (EEB) Nr. 2847/93 taikymo taisykles dėl Bendrijos žvejybos laivų sugavimų trečiųjų šalių vandenyse ir atviroje jūroje kontrolės (3), praneša Komisijai apie visų Bisau Gvinėjos žvejybos zonoje sugautų išteklių kiekius.
   5 straipsnis
   Tarybos pirmininkas įgaliojamas paskirti asmenis, įgaliotus Bendrijos vardu pasirašyti Susitarimą pasikeičiant laiškais, su sąlyga, kad jis bus sudarytas.

      Priimta Briuselyje, 2006 m. liepos 11 d.

            Tarybos vardu

            Pirmininkas

         E. HEINÄLUOMA

      (1)  OL L 226, 1980 8 29, p. 34.

      (2)  2002 m. sausio 21 d. Tarybos reglamentas (EB) Nr. 249/2002 dėl Protokolo, nustatančio žvejybos galimybes ir kompensaciją, numatytą Europos ekonominės bendrijos ir Bisau Gvinėjos Respublikos Vyriausybės susitarime dėl žvejybos Bisau Gvinėjos vandenyse laikotarpiui nuo 2001 m. birželio 16 d. iki 2006 m. birželio 15 d., sudarymo (OL L 40, 2002 2 12, p. 1). Reglamentas su pakeitimais, padarytais Reglamentu (EB) Nr. 829/2004 (OL L 127, 2004 4 29, p. 25).

      (3)  OL L 73, 2001 3 15, p. 8.
    ---documentbreak---

               22.7.2006

               LT

               Europos Sąjungos oficialusis leidinys

               L 200/9

         SUSITARIMAS
   pasikeičiant laiškais, kuriuo protokolo, nustatančio žvejybos galimybes ir finansinį įnašą, numatytus Europos ekonominės bendrijos ir Bisau Gvinėjos Respublikos Vyriausybės susitarime dėl žvejybos prie Bisau Gvinėjos krantų, taikymas pratęsiamas laikotarpiui nuo 2006 m. birželio 16 d. iki 2007 m. birželio 15 d.
   Gerb. Pone,
   Siekiant užtikrinti, kad būtų pratęstas dabartinio protokolo (2001 m. birželio 16 d.–2006 m. birželio 15 d.), nustatančio žvejybos galimybes ir finansinį įnašą, numatytus Europos ekonominės bendrijos ir Bisau Gvinėjos Respublikos Vyriausybės Susitarime, ir iš dalies pakeisto 2004 m. birželio 16 d., galiojimo laikotarpis ir kol bus surengtos derybos dėl protokolo pakeitimų, turiu garbę Jums patvirtinti, kad mes susitarėme dėl tokios laikinos tvarkos:

               1)

               Nuo 2004 m. birželio 16 d. taikoma tvarka toliau taikoma laikotarpiu nuo 2006 m. birželio 16 d. iki 2007 m. birželio 15 d.
               Bendrijos finansinis įnašas laikinosios tvarkos galiojimo laikotarpiu yra toks pat, kaip numatyta dabar galiojančio iš dalies pakeisto protokolo 3 straipsnyje (7 260 000 EUR). Visa ši suma bus skirta kaip finansinė kompensacija ir sumokėta ne vėliau kaip 2006 m. gruodžio 31 d.

               2)

               Šiuo laikotarpiu žvejybos licencijos bus išduodamos laikantis dabar galiojančio iš dalies pakeisto protokolo 1 straipsnyje nustatytų apribojimų, sumokėjus protokolo priedo 1 punkte nustatytus mokesčius ar avansus.

         Būčiau dėkingas, jei galėtumėte patvirtinti, kad gavote šį laišką ir sutinkate su jo turiniu.
   Reiškiu Jums savo didžią pagarbą.

         Europos Sąjungos Tarybos vardu

   Gerb. Pone,
   Turiu garbę pranešti, kad gavau Jūsų šios dienos laišką, kuriame rašoma:
   „Siekiant užtikrinti, kad būtų pratęstas dabartinio protokolo (2001 m. birželio 16 d. – 2006 m. birželio 15 d.), nustatančio žvejybos galimybes ir finansinį įnašą, numatytus Europos ekonominės bendrijos ir Bisau Gvinėjos Respublikos Vyriausybės Susitarime, ir iš dalies pakeisto 2004 m. birželio 16 d., galiojimo laikotarpis ir kol bus surengtos derybos dėl protokolo pakeitimų, turiu garbę Jums patvirtinti, kad mes susitarėme dėl tokios laikinos tvarkos:

               1)

               Nuo 2004 m. birželio 16 d. taikoma tvarka toliau taikoma laikotarpiu nuo 2006 m. birželio 16 d. iki 2007 m. birželio 15 d.
               Bendrijos finansinis įnašas laikinosios tvarkos galiojimo laikotarpiu yra toks pat, kaip numatyta dabar galiojančio iš dalies pakeisto protokolo 3 straipsnyje (7 260 000 EUR). Visa ši suma bus skirta kaip finansinė kompensacija ir sumokėta ne vėliau kaip 2006 m. gruodžio 31 d.

               2)

               Šiuo laikotarpiu žvejybos licencijos bus išduodamos laikantis dabar galiojančio iš dalies pakeisto protokolo 1 straipsnyje nustatytų apribojimų, sumokėjus protokolo priedo 1 punkte nustatytus mokesčius ar avansus.“.

         Turiu garbę patvirtinti, kad Jūsų laiško turinys Bisau Gvinėjos Respublikos Vyriausybei yra priimtinas ir kad Jūsų laiškas bei šis laiškas kartu sudaro Jūsų pasiūlymą atitinkantį susitarimą.
   Reiškiu Jums savo didžią pagarbą.

         Bisau Gvinėjos Respublikos Vyriausybės vardu


title: 2016 m. lapkričio 18 d. Tarybos sprendimas (ES) 2016/2044 dėl Europos Sąjungos ir Kinijos Liaudies Respublikos susitarimo dėl trumpalaikių vizų režimo panaikinimo diplomatinių pasų turėtojams sudarymo Europos Sąjungos vardu

text:
24.11.2016

               LT

               Europos Sąjungos oficialusis leidinys

               L 318/1

         TARYBOS SPRENDIMAS (ES) 2016/2044
   2016 m. lapkričio 18 d.
   dėl Europos Sąjungos ir Kinijos Liaudies Respublikos susitarimo dėl trumpalaikių vizų režimo panaikinimo diplomatinių pasų turėtojams sudarymo Europos Sąjungos vardu
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 77 straipsnio 2 dalies a punktą kartu su 218 straipsnio 6 dalies antros pastraipos a punkto v papunkčiu,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą (1),
   kadangi:

               (1)

               Komisija Europos Sąjungos vardu derėjosi su Kinijos Liaudies Respublika dėl susitarimo dėl trumpalaikių vizų režimo panaikinimo diplomatinių pasų turėtojams (toliau – Susitarimas);

               (2)

               pagal Tarybos sprendimą (ES) 2016/431 (2) Susitarimas pasirašytas ir laikinai taikomas nuo 2016 m. kovo 3 d.;

               (3)

               Susitarimu įsteigiamas Jungtinis ekspertų komitetas, atsakingas už Susitarimo vykdymo priežiūrą. Jungtiniame komitete Sąjungai atstovauja Komisija, kuriai turėtų padėti valstybių narių atstovai;

               (4)

               šiuo sprendimu plėtojamos Šengeno acquis nuostatos, kurias įgyvendinant Jungtinė Karalystė nedalyvauja pagal Tarybos sprendimą 2000/365/EB (3); todėl Jungtinė Karalystė nedalyvauja priimant šį sprendimą ir jis nėra jai privalomas ar taikomas;

               (5)

               šis sprendimas yra Šengeno acquis nuostatų, kurias įgyvendinant Airija nedalyvauja pagal Tarybos sprendimą 2002/192/EB (4), plėtojimas; todėl Airija nedalyvauja priimant šį sprendimą ir jis nėra jai privalomas ar taikomas;

               (6)

               Susitarimas turėtų būti patvirtintas,

         PRIĖMĖ ŠĮ SPRENDIMĄ:
   1 straipsnis
   Sąjungos vardu patvirtinamas Europos Sąjungos ir Kinijos Liaudies Respublikos susitarimas dėl trumpalaikių vizų režimo panaikinimo diplomatinių pasų turėtojams.
   2 straipsnis
   Tarybos pirmininkas Sąjungos vardu pateikia Susitarimo (5) 10 straipsnio 1 dalyje numatytą pranešimą.
   3 straipsnis
   Komisija, padedama valstybių narių atstovų, atstovauja Sąjungai Jungtiniame ekspertų komitete, steigtame pagal Susitarimo 7 straipsnį.
   4 straipsnis
   Šis sprendimas įsigalioja jo priėmimo dieną.

      Priimta Briuselyje 2016 m. lapkričio 18 d.

            Tarybos vardu

            Pirmininkas

         R. KALIŇÁK

      (1)  Pritarimas pareikštas 2016 m. spalio 25 d. (dar nepaskelbta Oficialiajame leidinyje).

      (2)  2016 m. vasario 12 d. Tarybos sprendimas (ES) 2016/431 dėl Europos Sąjungos ir Kinijos Liaudies Respublikos susitarimo dėl trumpalaikių vizų režimo panaikinimo diplomatinių pasų turėtojams pasirašymo Sąjungos vardu ir laikino taikymo (OL L 76, 2016 3 23, p. 17).

      (3)  2000 m. gegužės 29 d. Tarybos sprendimas 2000/365/EB dėl Jungtinės Didžiosios Britanijos ir Šiaurės Airijos Karalystės prašymo dalyvauti įgyvendinant kai kurias Šengeno acquis nuostatas (OL L 131, 2000 6 1, p. 43).

      (4)  2002 m. vasario 28 d. Tarybos sprendimas 2002/192/EB dėl Airijos prašymo dalyvauti įgyvendinant kai kurias Šengeno acquis nuostatas (OL L 64, 2002 3 7, p. 20).

      (5)  Susitarimo įsigaliojimo datą Europos Sąjungos oficialiajame leidinyje paskelbs Tarybos Generalinis sekretoriatas.


title: 2011/836/BUSP: 2011 m. gruodžio 2 d. Politinio ir saugumo komiteto sprendimas BiH/18/2011 dėl Europos Sąjungos karinės operacijos Bosnijoje ir Hercegovinoje ES pajėgų vado paskyrimo

text:
15.12.2011

               LT

               Europos Sąjungos oficialusis leidinys

               L 332/10

         POLITINIO IR SAUGUMO KOMITETO SPRENDIMAS BiH/18/2011
   2011 m. gruodžio 2 d.
   dėl Europos Sąjungos karinės operacijos Bosnijoje ir Hercegovinoje ES pajėgų vado paskyrimo
   (2011/836/BUSP)
   POLITINIS IR SAUGUMO KOMITETAS,
   atsižvelgdamas į Europos Sąjungos sutartį, ypač į jos 38 straipsnio trečią pastraipą,
   atsižvelgdamas į 2004 m. liepos 12 d. Tarybos bendruosius veiksmus 2004/570/BUSP dėl Europos Sąjungos karinės operacijos Bosnijoje ir Hercegovinoje (1), ypač į jų 6 straipsnio 1 dalį,
   kadangi:

               (1)

               pagal Bendrųjų veiksmų 2004/570/BUSP 6 straipsnio 1 dalį Taryba įgaliojo Politinį ir saugumo komitetą (toliau – PSK) priimti vėlesnius sprendimus dėl ES pajėgų vado paskyrimo;

               (2)

               Sprendimu 2009/836/BUSP (2) PSK Europos Sąjungos karinės operacijos Bosnijoje ir Hercegovinoje ES pajėgų vadu paskyrė generolą majorą Bernhard BAIR;

               (3)

               ES operacijos vadas rekomendavo naujuoju Europos Sąjungos karinės operacijos Bosnijoje ir Hercegovinoje ES pajėgų vadu paskirti brigados generolą Robert BRIEGER;

               (4)

               ES karinis komitetas pritarė šiai rekomendacijai;

               (5)

               pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo (Nr. 22) dėl Danijos pozicijos 5 straipsnį Danija nedalyvauja rengiant ir įgyvendinant su gynyba susijusius Sąjungos sprendimus bei veiksmus;

               (6)

               2002 m. gruodžio 12–13 d. Kopenhagos Europos Vadovų Taryba priėmė deklaraciją, kurioje nustatoma, kad „Berlin plus“ susitarimai ir reikalavimas juos įgyvendinti bus taikomi tik toms valstybėms narėms, kurios taip pat yra NATO narės arba „Partnerystės taikos labui“ šalys ir kurios dėl to yra sudariusios dvišalius saugumo susitarimus su NATO,

         PRIĖMĖ ŠĮ SPRENDIMĄ:
   1 straipsnis
   Brigados generolas Robert BRIEGER skiriamas Europos Sąjungos karinės operacijos Bosnijoje ir Hercegovinoje ES pajėgų vadu.
   2 straipsnis
   Šis sprendimas įsigalioja 2011 m. gruodžio 6 d.

      Priimta Briuselyje 2011 m. gruodžio 2 d.

            Politinio ir saugumo komiteto vardu

            Pirmininkas

         O. SKOOG

      (1)  OL L 252, 2004 7 28, p. 10.

      (2)  OL L 299, 2009 11 14, p. 17.